Twee doodgeskiet tydens rooftog by sentrumFoto: Priority-Care-ambulansdiens/Facebook Twee veiligheidswagte is Maandagoggend tydens ’n rooftog by ’n winkelsentrum in Southernwood in Oos-Londen doodgeskiet. Drie verdagtes het omstreeks 08:15 op die twee veiligheidswagte losgebrand nadat hulle geld by ’n winkel in die sentrum afgehaal het, het kol. Brenda Muridili, polisiewoordvoerder, gesê. Die veiligheidswagte, onderskeidelik 48 en 49 jaar oud, is op die toneel dood verklaar. ’n 58-jarige vrou is ook tydens die rooftog geskiet en beseer en is na ’n hospitaal geneem vir verdere mediese behandeling. Muridili het gesê die verdagtes het met ’n onbekende bedrag kontant in ’n motor sonder ’n registrasienommer van die toneel gevlug. Sake van moord, poging tot moord en transitoroof word deur die Valke ondersoek.